**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.03.2024, ora 08.00 – 18.03.2024, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 18.03.2024, ora 07.00**

**RÂURI**

**Debitele au fost în scădere**, exceptând râurile din bazinele: Bega, Timiş, Bârzava, Caraş, Nera, Cerna, Jiu, Vedea, Prut (exceptând cursul superior şi mijlociu) bazinul inferior al Oltului şi cele din Dobrogea unde au fost relativ staționare.

Pe unele râurile din bazinele: Vişeu, Iza, Someşul Mare şi bazinele superioare ale Mureşului, Sucevei, Moldovei şi Bistriței debitele au fost în creştere datorită precipitațiilor căzute în interval, cedării apei din stratul de zăpadă şi propagării.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crișul Repede, Mureş, Bega, Prahova, bazinele superioare ale Crasnei, Crișului Negru, Jiului, Moldovei, bazinele superioare și mijlocii ale Oltului, Bistriței și pe cursul Prutului. Pe celelalte râuri debitele se situează la valori cuprinse între 30-80% din normalele lunare şi mai mici (sub 30%) pe râurile din bazinele hidrografice: Moravița, Caraș, Vedea, Argeș, Rm. Sărat, Bârlad, bazinele inferioare ale Jiului, Oltului, cursul inferior al Bistriței, afluenții Prutului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

 **Debitele vor fi în general în scădere** exceptând râurile din bazinele: Bega, Timiş, Bârzava, Caraş, Nera, Cerna, Jiu, Vedea, Prut (exceptând cursul superior şi mijlociu) bazinul inferior al Oltului şi cele din Dobrogea unde vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 17.03.2024 – 18.03.2024 **a fost in crestere,** având valoareade **6400 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în creștere pe sectorul Gruia – Tr. Măgurele, relativ staționare pe sectorul Cernavodă – Brăila, şi în scădere pe sectoarele Zimnicea - Călăraşi și Galați – Tulcea.

**Debitul la intrarea în ţară (secţiunea Baziaş) va fi in crestere (6600 m3/s).**

În aval de Porţile de Fier, debitele vor fi în creștere pe sectorul Gruia – Zimnicea şi în scădere pe sectorul Giurgiu – Tulcea.

***Se situează în faza I de apărare următoarele sectoare de dig:***

- Sf. Gheorghe (din administrarea ANAR); Nufăru Victoria (din administrarea consiliilor locale) - jud. Tulcea.

**2.** **Situația meteorologică în intervalul 17.03.2024, ora 09.00 – 18.03.2024 ora 06.00**

**ÎN ŢARĂ**

**Valorile termice diurne au caracterizat o vreme mai caldă** decât normal pentru această perioadă din an în cea mai mare parte a țării, dar cu precădere în regiunile extracarpatice; excepție a făcut nord-vestul teritoriului unde temperaturile au fost în scădere și s-au situat în jurul mediilor climatologice. Astfel, maximele s-au încadrat între 9 grade la Târgu Lăpuș și Sulina și 18 grade la Ploiești, Brăila și Focșani. Cerul a fost mai mult noros în nordul, nordestul și centrul țării, iar în rest a fost variabil, cu înnorări temporare. A plouat în Maramureș, pe arii extinse în Crișana, Transilvania și Moldova, local în Banat, iar seara și noaptea și în Dobrogea și pe suprafețe restrânse în Muntenia și Oltenia. Ploile au avut mai ales caracter de aversă și izolat au fost moderate cantitativ (peste 10...15 l/mp), iar în centru și sud au fost însoțite pe arii restrânse de descărcări electrice. În zona montană s-au semnalat precipitații mixte (ploaie, lapoviță, iar la altitudini mari ninsori, dar izolat și averse de măzăriche). Vântul a suflat slab și moderat, cu intensificări locale în Banat, Transilvania și Moldova, cu rafale de până la 50...55 km/h, pe arii restrânse și cu viteze mai mici și în celelalte regiuni, precum și pe crestele montane (izolat peste 70...80 km/h în Carpații Meridionali). Este strat de zăpadă în cea mai mare parte a zonei montane și, aseară la ora 20, măsura, în platformele stațiilor meteo până la 200 cm în Munții Făgăraș, la peste 2000 m altitudine. La ora 6 valorile termice erau cuprinse între -3 grade la Apa Neagră și 9 grade la Călărași și Constanța Dig. S-a semnalat ceață, la începutul zilei pe alocuri în Moldova și Dobrogea și izolat în Muntenia, iar noaptea în nordul Olteniei.

***Obs:*** *de ieri de la ora 6 au fost în vigoare 5 atenționări cod galben, 3 emise de către SRPV Bacău și 2 de către SRPV Constanța.*

**LA BUCUREŞTI**

**Valorile termice au continuat să crească** și au caracterizat o vreme mult mai caldă decât normal în a doua decadă a lunii martie. Cerul a fost variabil pe parcursul zilei, apoi a avut înnorări tempoare. Vântul a suflat slab și moderat. Temperatura maximă a fost de 17 grade, iar la ora 6 se înregistrau 7 grade la Afumați și Băneasa și 8 grade la Filaret.

 **3. Prognoza meteorologică în intervalul 18.03.2024, ora 09.00 – 19.03.2024, ora 09.00**

**ÎN ŢARĂ**

**Vremea va fi caldă pentru această perioadă** în sud-vestul țării, iar în rest valorile de temperatură vor marca o scădere și se vor situa în general în jurul mediilor multianuale. Cerul va fi variabil, cu înnorări mai persistente ziua în jumătatea estică, iar noaptea și în sud și sud-est. Vor fi precipitații slabe cantitativ, mixte în cea mai mare parte a Moldovei și local mai ales ploi în Transilvania, Muntenia și Dobrogea, iar în celelalte regiuni, doar cu totul izolat ploi. În Carpații Orientali, local în Carpații Meridionali și izolat în restul masivelor vor predomina ninsorile și se va depune strat de zăpadă. Vântul va sufla slab și moderat, cu unele intensificări pe crestele montane și local în centru și sud.

Temperaturile maxime vor fi de la 3 grade în nordul Moldovei până la 17 grade în Oltenia și sud-vestul Munteniei, iar minimele vor fi cuprinse între -4 și 6 grade. Dimineața și noaptea, izolat vor fi condiții de ceață.

**LA BUCUREŞTI**

**Valorile termice vor fi mai scăzute** față de ziua precedentă. Cerul va avea înnorări și trecător vor fi condiții să plouă slab. Vântul va sufla slab și moderat, cu unele intensificări noaptea. Temperatura maximă va fi de 12...13 grade, iar cea minimă de 2...3 grade.

**4. Buletin nivometeorologic pentru perioada 17.03.2024 ora 20 – 18.03.2024 ora 20**

**Fenomene meteo predominante: Ninsori în Carpații Orientali, și Meridionali. Răcire.**

**Principalele mecanisme ce conduc la declanșarea avalanșelor: Zăpadă proaspătă, zăpadă umedă şi alunecarea întregului strat.**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC MARE (4)** | **RISC ÎNSEMNAT (3)** |
| **MUNŢII BUCEGI** | **RISC MARE (4)** | **RISC ÎNSEMNAT (3)** |
| **Munţii Parâng-Şureanu** | **RISC ÎNSEMNAT (3)** | **RISC REDUS (1)** |
| **Munții Țarcu-Godeanu** | **RISC MODERAT (2)** | **RISC REDUS (1)** |
| **CEAHLĂU** | **RISC MODERAT (2)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC REDUS (1)** |
| **BISTRIȚEI- CĂLIMANI** | **RISC MODERAT (2)** | **RISC REDUS (1)** |
| **Munții Vlădeasa – Muntele Mare, Gilău** | **RISC REDUS (1)** | **RISC REDUS (1)** |

**Evoluția vremii în intervalul 16.03.2024 - 17.03.2024**

Temperaturile au înregistrat o creștere graduală, iar vremea a fost schimbătoare, cu cer variabil în cursul zilei nopții de vineri spre sâmbătă și al zilei de sâmbătă și mai mult noros astăzi, când pe arii relativ extinse, s-au semnalat precipitații mixte la altitudini joase și ninsori la peste 1600 m. Vântul a suflat slab și moderat, cu intensificări trecătoare în zonele înalte, ce au atins în ultima noapte 50-60 km/h pe creste. Local s-a semnalat ceață, asociată izolat și cu depunere de chiciură pe creste. Stratul de zăpadă a înregistrat ușoare creșteri locale la peste 2000 m, la altitudini mai mici înregistrând topiri și scăderi, în special sub 1500 m, cu până la 11 cm la Păltiniș.

**Evoluția stratului de zăpadă și a riscului de avalanșă, în zona montană înaltă:**

**Masivul Făgăraș:** **RISC MARE (4)**

**La peste 1800 m**: la altitudini de 1800-2200 m, alternanța temperaturilor din ultimele zile, a celor ușor pozitive de la orele amiezii cu cele negative din restul intervalului, au dus la formarea unor cruste de câțiva cm la suprafața stratului, ce pot avea pe alocuri un grad de portanță. În profunzime, imediat sub aceste cruste, se întâlnește însă o zonă cu rezistență redusă constituită din zăpada depusă în ultima săptămână, de adâncimi de peste 50-60 cm. La peste 2200 m zăpada acumulată în ultima săptămână nu a suferit modificări importante, având în continuare un grad ridicat de instabilitate, iar în zona crestelor se întâlnesc cornișe, unele de mari dimensiuni. Mai ales la supraîncărcări, dar izolat și în mod spontan, pe pantele mai înclinate, stratul de 50-60 cm cu rezistență extrem de redusă poate aluneca peste straturile mai vechi și mai dure, ducând la declanșarea unor avalanșe de dimensiuni medii și chiar mari, riscul fiind **RISC MARE (4)**. În anumite cazuri, unele avalanșe pornite de la altitudini de peste 1800 m pot coborî sub această altitudine. Riscul va fi **RISC MARE (4).**

**Și la altitudini de sub 1800 m** stratul zăpadă s-a mai tasat și parțial topit, dar este încă consistent la

altitudini de peste 1500 m, mai ales pe versanții nordici și umbriți. Mai ales la suprasarcini, se pot produce avalanșe de dimensiuni mici și medii între 1600-1800 m, iar izolat și unele curgeri la altitudini mai joase. Riscul fiind **RISC ÎNSEMNAT (3)**.

**Munţii Rodnei:** **RISC ÎNSEMNAT (3)**

**La peste 1800 m**, Zăpada prezintă pe alocuri rezistență redusă în primii 15-25 cm ai stratului, iar în următorul interval va ninge moderat și se mai pot depune local 5-10 cm. În profunzime stratul este destul de compact, cu cruste de gheață ce alternează cu zone în care avem cristale fațetate sau cupă, cu rezistență mai redusă. Pe văile umbrite și în zonele adăpostite sunt troiene şi acumulări însemnate de zăpadă. Pe pantele suficient de înclinate, zăpada de la suprafață și unele straturi mai vechi, ce au rezistență redusă, pot aluneca peste straturile mai vechi, menținându-se condițiile de declanșare a avalanșelor de dimensiuni medii și cu totul izolat mari, mai ales la supraîncărcări. Riscul declanșării avalanșelor va fi **RISC ÎNSEMNAT (3).**

**La altitudini mai mici de 1800 m,** zăpada actuală este umezită, iar pe fondul răcirii accentuate a vremii din masivele nordice va îngheța, stabilizându-se ușor. Sunt așteptate însă ninsori care pot depune local 5-10 cm, inclusiv spre altitudini mai joase. Pe unele pante umbrite sau adăpostite, sunt depozite mai vechi, de dimensiuni destul de importante. Mai ales la supraîncărcări, pe pantele suficient de înclinate, stratul de zăpadă poate fi antrenat în curgeri sau avalanșe de dimensiuni în general mici. Riscul fiind **RISC REDUS.**

**Munţii Bucegi:** **RISC MARE (4)**.

**La peste 1800 m**, la altitudini de peste 2100 m stratul de zăpadă acumulat în ultima săptămână, și care are grosimi de peste 60-70 cm, nu a suferit modificări importante, fiind în continuare extrem de instabil. La altitudini de sub 2100 m, la suprafața stratului s-au format unele cruste de gheață sau de zăpadă mai dură, din alternanța temperaturilor diurne ușor pozitive cu cele negative din rest, cruste ce pot avea pe alocuri o portanță ușoară. Ninsorile care se vor mai semnala mai pot depune câțiva cm de zăpadă proaspătă. Pe anumite văi și pante umbrite se întâlnesc acumulări semnificative de zăpadă, iar în zonele crestelor cornișe, unele de mari dimensiuni. Pe versanții nordici și sudici s-au format unele plăci instabile, acoperite ulterior de ninsori. În aceste condiții, stratul instabil de zăpadă acumulat în ultima săptămână poate aluneca peste stratul mai vechi, atât spontan, pe pantele mai înclinate, cât și la supraîncărcări slabe, ceea ce implică un **RISC MARE (4)** de declanșare ale unor avalanșe medii și chiar mari. În anumite cazuri, unele avalanșe pornite de la altitudini de peste 1800 m pot coborî sub această altitudine. Riscul va fi **RISC MARE (4).**

**Sub 1800 m**: Stratul de zăpadă are dimensiuni mari încă, mai ales pe versanții nordici, unde stratul acumulat în ultima săptămână mai depășește pe alocuri 30-40 cm la altitudini de peste 1600 m. Se mențin condițiile pentru declanșarea de avalanșe de dimensiuni mici și medii, riscul fiind amplificat la supraîncărcări slabe, iar în cazuri izolate și de curgeri la orele amiezii la altitudini mai joase, riscul fiind **RISC ÎNSEMNAT (3)**.

**Munţii Parâng-Şureanu:** **RISC ÎNSEMNAT (3)**

**Peste 1800 m**: în partea superioară a stratului de zăpadă se întâlnește o zonă cu rezistență redusă în

primii 20-30 cm și care prezintă pe alocuri cruste de gheață la suprafață, mai ales la altitudini de 1800-2200 m. Trecător va mai ninge slab. În zona crestelor sunt prezente cornișe, iar pe văile umbrite și în zonele adăpostite, acumulări mai însemnate de zăpadă. Stratul de zăpadă cu rezistență redusă din partea superioară va putea aluneca peste structurile mai dure din interior, ducând la declanșarea de avalanșe mici și medii, riscul fiind prezent mai ales la suprasarcini și în special pe versanții nordici, pe pantele suficient de înclinate. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m** stratul de zăpadă este umezit, fiind prezent mai ales la altitudini de 1500-1800 m, în special pe versanții nordici, precum și pe unele văi sau zone umbrite și adăpostite, unde mai sunt depozite importante de zăpadă. Pe pantele suficient de înclinate, mai ales la supraîncărcări, vor fi condiții pentru curgeri și avalanșe de topire de dimensiuni în general mici**,** riscul fiind **RISC REDUS (1)**.

**Munţii Țarcu-Godeanu:** **RISC MODERAT (2)**

**La peste 1800 m:** stratul de zăpadă s-a compactat ușor, iar scăderea temperaturilor din perioada următoarea va induce o ușoară stabilizare. Pe alocuri stratul mai prezintă rezistență redusă în primii 15-20 cm, în special pe văile umbrite și în zonele adăpostite, unde mai sunt troiene, iar în zona crestelor se întâlnesc unele cornișe. Mai ales la supraîncărcări, vor fi condiții pentru declanșarea unor avalanșe de dimensiuni mici și izolat medii. Riscul declanșării avalanșelor va fi **RISC MODERAT (2)**.

**La altitudini mai mici de 1800 m,** zăpada este puternic umezită și s-a topit în multe zone, fiind prezentă mai ales pe văile și zonele umbrite de la altitudini de 1600-1800 m. Temperaturile diurne vor fi pozitive și zăpada va continua să se umezească. Izolat se pot produce curgeri sau avalanșe de topire de dimensiuni mici pe văile unde mai sunt depozite și acumulări mai vechi, riscul fiind **RISC REDUS (1)**.

**Munţii Călimani-Bistriţei:** **RISC MODERAT (2)**

**La peste 1800 m**, zăpada mai prezintă pe alocuri rezistență redusă în primii 10-15 cm, iar pe fondul scăderii temperaturilor la valori preponderent negative se va stabiliza ușor. Ninsorile din următorul interval vor depune local 5-10 cm de zăpadă proaspătă. În profunzime zăpada veche este destul de stabilizată și întărită, cu cruste de gheață intercalate, iar spre sol cristale de tip cupă pe versanții nordici. Pe pantele suficient de înclinate, se pot declanșa unele avalanșe de dimensiuni mici și izolat medii, riscul declanșării fiind prezent la supraîncărcări. Riscul declanșării avalanșelor va fi **RISC MODERAT (2).**

**La altitudini mai mici de 1800 m:** zăpada s-a mai tasat și pe alocuri topit la altitudini mai joase, de sub 1500 m. Pe anumite pante și văi mai umbrite, de la altitudini mai mari de 1500 m, unde mai sunt prezente depozite vechi, vor fi condiții de declanșare a unor avalanșe de topire de dimensiuni în general mici, riscul fiind **RISC REDUS (1)**.

**Masivul Ceahlău:** **RISC MODERAT (2)**

În intervalul următor sunt așteptate ninsori, care vor depune local peste 5-10 cm de zăpadă proaspătă, peste stratul acumulat în ultima săptămână, ce depășește pe alocuri 10-15 cm. La altitudini de peste 1500 m și pe unele văi și zone adăpostite sunt acumulări mai mari de zăpadă. Pe pantele suficient de înclinate, mai ales la supraîncărcări, se pot declanșa unele avalanșe de dimensiuni mici și izolat medii, prin alunecarea stratului de zăpadă de la suprafață. Riscul este **RISC MODERAT (2)**.

**Masivul Vlădeasa:** **RISC MODERAT (2)**

Stratul de zăpadă s-a tasat în ultimele zile și s-a umezit, iar scăderea temperaturilor va induce o stabilizare în strat. În zonele joase zăpada s-a topit și umezit puternic. În zona crestelor și pe unele văi și zone umbrite sunt troiene mai vechi. Trecător se vor mai semnala ninsori slabe în zonele mai înalte, iar la altitudini mai joase precipitații mixte. Pe pantele mai înclinate, se pot produce curgeri și avalanșe de dimensiuni în general mici, riscul fiind **RISC REDUS (1)**.

**În data de 17.03.2024, la ora 14**, stratul de zăpadă din platforma stațiilor meteorologice măsura:

**Carpaţii Meridionali:** 198 cm la Bâlea-Lac, 118 cm la Vf. Țarcu, 129 cm la Vf. Omu, 43 cm la Păltiniș, 10 cm la Parâng, 3 cm Predeal, 4 cm la Sinaia, 1 cm la Fundata, petice la Cuntu

**Carpaţii Orientali:** 144 cm la Vf. Călimani, 34 cm la Ceahlău-Toaca, 36 cm la Vf. Lăcăuți, 27 cm la Vf. Iezer, 15 cm la Bucin, 6 cm la Penteleu

**Carpaţii Occidentali:** 13 cm la Vf. Vlădeasa, 2 cm Semenic.

**Prognoza vremii în intervalul 17.03.2024, ora 20:00 – 18.03.2024, ora 20:00:**

Vremea se vă răci treptat, iar cerul va fi temporar noros. Pe arii mai extinse în Carpații Orientali și în estul celor Meridionali vor predomina ninsorile, mai ales în cursul nopții și dimineții, iar stratul va înregistra creșteri, în special în Carpații Orientali, acolo unde ninsorile vor continua și pe parcursul zilei de mâine. În Carpații Occidentali și în vestul celor Meridionali se vor semnala precipitații pe arii mai restrânse, ninsoare în zonele înalte și trecător lapoviță sau ploaie sub 1500 m. Cantitățile de precipitații vor depăși pe arii restrânse 10 l/mp în masivele nordice și estice. Vântul va prezenta intensificări temporare de 50-70 km/h în zonele înalte, viscolind trecător ninsoare pe crestele Orientalilor. Temporar se va semnala ceață, asociată izolat și cu depunere de chiciură.

**Temperaturi prognozate în intervalul 17.03.2024 ora 20 – 18.03.2024 ora 20:**

**Peste 1800 m:** temperaturi minime: -8...-4 grade

temperaturi maxime: -7...-2 grad

**Sub 1800 m:** temperaturi minime: -4…-1 grad

temperaturi maxime:  **-3**…5 grade.

**Vânt la peste 2000 m:** din sector nord-vestic, cu viteze de 50-70 km/h.

**Altitudinea izotermei de 0 grade:** în coborâre de la 1500-1800 spre 800 - 1200 m, cu cele

mai scăzute valori în masivele nordice.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

***ABA Argeş- Vedea, GNM-CJ Argeş*** şi ***APM*** Argeş, revin cu informaţii suplimentare despre producerea, în data de 05.03.2024, la ora 09:00, unei poluări accidentale a apei râului Cotmeana cu produs petrolier (60 l ţiţei şi 20 l apă sărată) în zona localităţii Cocu, judeţul Argeş, din cauza unei avarii la o conductă ce aparţine OMV Petrom. Poluarea s-a manifestat prin prezenţa irizaţiilor petroliere pe suprafaţa apei râului Cotmeana pe o lungime de aproximativ 600 m. De asemenea, a fost afectată o suprafaţă de circa 20 mp de sol (teren public).

*Referitor la poluarea din data de 05.03.2024 din com. Cocu, reprezentanții OMV Petrom au comunicat măsurile îndeplinite, respectiv că s-a curățat cursul de apă pe 100% din suprafața afectată şi s-a îndepărtat ultimul baraj. Apa nu mai prezintă nici o urmă de irizaţie fină.*

* 1. **Pe Marea Neagră**

**ABA Dobrogea Litoral** informeaza ca in data de 17.03.2024, ora 08.30, **in danele portului Constanta, din zona Mun. Constanta, jud. Constanta, respectiv dana 30, 38, 40 si 48, sunt acumulari de pleava de resturi vegetale cerealiere, ce acopera aproximativ 80% din suprafata bazinului danelor mentionate.**

Provenienta: Resturile cerealiere/pleava, au ajuns pe suprafata apei in urma manipularii mecanice, respectiv in urma procedurilor de incarcare-descarcare la nave, cu transport eolian.

Inspectorii ABA-Dobrogea Litoral, se vor deplasa la fata locului pentru constatare. Revenim cu amanunte.

**A.B.A. Dobrogea-Litoral Constanţa** informeaza ca in data de 17.03.2024, ora 13.50, in zona costieră a Mării Negre, s-a semnalat **prezenţa unui pui de delfin cu dimensiunile de 105cm, eşuat pe plaja plaja** Infinity Beach, in Mamaia Nord, zona H. Allezi Infinity Resort, județul Constanța. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 14.03.2024, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la staţiile de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.03.2024 – 14.03.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

 **Judeţul Botoşani:**

 - Se menţine situaţia de restricţii în alimentarea cu apă pentru piscicultură la folosinţa:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

  **Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 - Se aplica situatia de restrictii in alimentarea cu apa la folosinta:

 \* S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

  **Judeţul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**A.B.A. Arges-Vedea:**

**Judeţul Braşov:**

**S.G.A. Braşov** informează că la Compania APA Braşov S.A. s-a anunţat începerea diminuării preluării de apă brută din Acumularea Săcele – pr.Târlung cu 450 l/s si inceperea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restrictii si folosire a apei în perioadele deficitare”), conform adresei nr. 63056 din 21.12.2023 înregistrată la S.G.A. Brasov sub nr. 11485 din 21.12.2023.

Nu s-au impus restricţii de alimentare cu apă la populaţie.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**